PRIOPĆENJE ZA MEDIJE

**Studenčev Stu.Market nastavlja širenje u Sloveniji; otvorio svoja vrata u Brežicama, nedaleko hrvatske granice**

*Podršku otvorenju dali su i gradonačelnici susjednih mjesta, Brežica i Zaprešića, koji su ovom prilikom istaknuli važnost dostupnih trgovina za svakodnevni život ljudi, posebno u manjim sredinama, gdje se posljednjih godina često zatvaraju ključne usluge*

**Dobova/Brežice, Slovenija, 10. srpnja 2025. -** U slovenskom naselju Dobova u Općini Brežice, nedaleko hrvatske granice, svoja vrata je otvorio najnoviji Stu.Market. Radi se o brendu trgovina Studenca koje posljednjih mjeseci trgovački lanac pridodaje svojoj postojećoj mreži trgovina Kea, preuzetoj u rujnu 2024. godine kao prvu akviziciju van granica Hrvatske. Najnoviji Stu.Market se nalazi uz glavnu cestu između Brežica i Zaprešića, pa je otvorenje bilo povod i za druženje s gradonačelnicima koje dijeli nepunih 20 kilometara i granica između Hrvatske i Slovenije. Trgovina će domaćem stanovništvu i prolaznicima s obje strane granice nuditi jednostavno, brzo i ugodno iskustvo kupnje.

Dobova nije odabrana slučajno, poručuju iz tvrtke Kea koja upravlja trgovinama Stu.Market. Njihova je vizija osigurati pristup kvalitetnoj i raznolikoj ponudi proizvoda za svakodnevnu upotrebu čak i u manjim mjestima. „Vjerujemo da je naša nova trgovina u Dobovi važna za lokalnu zajednicu, a radi se i o strateškoj točki uz prometnu prekograničnu rutu. U blizini su Terme Čatež, Terme Paradiso i popularne turističke rute, stoga će trgovina biti praktično i dobrodošlo stajalište za posjetitelje, turiste i putnike s obje strane granice“, izjavila je ovom prilikom **Simona Blažević,** direktorica operacija, prodaje i logistike u tvrtki Kea. „Prisutnost dobro opskrbljene trgovine važna je za lokalno stanovništvo, ali i za one koji ovuda prolaze. Renovacijom postojećih prostora zadržali smo povezanost s lokalnim okruženjem i obogatili područje dostupnom ponudom kvalitetnih namirnica.“

Prve su kupce dočekale posebne pogodnosti, uigran prodajni tim, predstavnici tvrtke Kea i kolegice i kolege iz Studenca. U povodu otvorenja nove trgovine Stu.Market u Dobovi, podršku lokalnoj prisutnosti izrazili su i gradonačelnici susjednih mjesta – Brežica i Zaprešića. U svojim izjavama su istaknuli važnost dostupnih trgovina za svakodnevni život ljudi, posebno u manjim sredinama, gdje se posljednjih godina često zatvaraju ključne usluge.

**Ivan Molan**, gradonačelnik Općine Brežice, tom je prigodom naglasio: „Za manja mjesta ovakve su trgovine od ključne važnosti. Vidimo da se diljem Slovenije zatvaraju banke, pošte, benzinske crpke, ali i manje trgovine. Zato me veseli što se u Dobovi očuvala lokalna ponuda koja ovom mjestu daje život.” Dodao je i da su ovakve trgovine osobito važne za starije stanovnike: „Mlađi se bez problema mogu odvesti u veće gradove, ali starijima je osnovna ponuda potrebna što bliže domu. Upravo zato je prisutnost ovakvih trgovina izuzetno važna.”

Gradonačelnik Zaprešića, **Željko Turk**, istaknuo je aspekt prekogranične suradnje i zajedničkog prostora: „Veseli me što se u Dobovi otvorila trgovina koja će služiti kako lokalnom stanovništvu, tako i ljudima s druge strane granice. Naše su zajednice tradicionalno povezane – obiteljskim, gospodarskim i povijesnim vezama – i to je partnerstvo i danas jednako važno kao i nekad.”

Dodao je i šire značenje ovakve prisutnosti u lokalnoj zajednici: „Trgovina nije samo mjesto prodaje, ona je i prostor komunikacije i svakodnevne povezanosti. Nakon razdoblja velikih trgovačkih centara, mislim da se polako vraćamo ideji blizine, pristupačnosti i lokalnosti.”

Na 79 četvornih metara prodajnog prostora kupcima se nudi poznata i pažljivo osmišljena ponuda – od svježih namirnica do brzih zalogaja poput hot doga i sendviča. Za ugodno iskustvo kupnje u trgovini brinut će tim od tri zaposlenika, a osiguran je i parking s deset dostupnih parkirnih mjesta.

U Studencu planiraju u budućnosti dodatno proširiti svoju mrežu trgovina Stu.Market, malih, praktičnih formata trgovina u Sloveniji, s ciljem da budu bliže kupcima i lokalnoj zajednici.

**O tvrtki Kea**

Kea je slovenski trgovački lanac sa sjedištem u Šentjuru pri Celju, koji upravlja trgovinama Kea i Stu.Market. Od jeseni 2024. godine dio je Studenac Grupe.

Tvrtka Kea trenutno upravlja s 41 trgovinom u Sloveniji. Od toga su 32 trgovine Kea, a 9 novootvorenih trgovina nosi ime Stu.Market.

**O tvrtki Studenac**

Studenac je hrvatski maloprodajni trgovački lanac utemeljen 1991. godine u Omišu. Nakon 2018., kada je započela sveobuhvatna transformacija poslovanja tvrtke obilježena brojnim akvizicijama i njezinim organskim rastom diljem zemlje, Studenac je postao najveći maloprodajni lanac u Hrvatskoj po broju trgovina. Godine 2024. Studenac je započeo širenje svoje mreže van granica Hrvatske te iskoračio na tržište susjedne Slovenije.

Studenac se ponosi praktičnim i dostupnim trgovinama koje zadovoljavaju svakodnevne potrebe kupaca, odražavajući svoju usmjerenost na kupca kroz prepoznatljivu ponudu i jedinstveni koncept „I sitno i bitno“.

Od 2018. godine do danas tvrtka je više nego utrostručila broj trgovina u svojoj mreži. Na kraju 2024. godine Studenac je upravljao s više od 1400 trgovina i zapošljavao više od 7000 zaposlenika. Time je učvrstio svoju prisutnost u lokalnim zajednicama, od užurbanih gradskih središta poput Zagreba i Splita do ruralnih regija s nižom gustoćom naseljenosti i otoka diljem Jadrana koji se mogu pohvaliti snažno razvijenom turističkom industrijom.

Studenac je jedan od najbrže rastućih maloprodajnih trgovaca prehrambenim proizvodima u srednjoistočnoj Europi. Prihodi tvrtke porasli su s 309,5 milijuna eura ostvarenih 2021. godine na 816,5 milijuna eura zabilježenih 2024., što predstavlja složenu godišnju stopu rasta (CAGR) od 38 posto.

Od 2018. godine Studenac je u vlasništvu fonda kojim upravlja tvrtka Enterprise Investors. Riječ je o jednom od najvećih društava za ulaganje privatnog kapitala u srednjoistočnoj Europi kojeg odlikuje jedinstveno iskustvo i niz uspješnih ulaganja u maloprodajnom sektoru.

**Kontakti**

**ABECEDA Komunikacije (Hrvatska)**

Marina Bolanča Radunović | +385 91 7912 570

E-adresa: [marina@abeceda-komunikacije.hr](mailto:marina@abeceda-komunikacije.hr)

**Studenac**

Tatjana Spajić, direktorica Službe korporativnih komunikacija

+385 91 489 0462 **|** tatjana.spajic@studenac.hr